Főszerkesztői beszámoló

Gansperger Gábor

2011. november 27. – 2012. február 9.

**Általános tájékoztatás**

A legutóbbi Küldöttgyűlés óta hat Tétékás Nyúz jelent meg – illetve a 44. félévfolyam 2. számának szerkesztése ezen beszámoló írásakor is zajlik –, amelyeket két kivétellel az aktuális főszerkesztő vezetett: a 43. félévfolyam 12. számának nyomdai előkészítését Ács Veronika, a 14. számot pedig az akkor még nem főszerkesztő Fontanji Andor végezte. Mind a hat szám probléma nélkül, időben megjelent, a lapindítókat rendszeresen megtartottam, kizárólag a december 6-i maradt el családi ok miatt.

A hosszú téli szünet során megjelent a Tétékás Nyúz első teljes egészében tudományos különszáma, amely hangos sikert könyvelhetett el mind hallgatói, mind oktatói részről. Szeretném, ha a későbbiekben hagyomány lenne, hogy minden félév vizsgaidőszakában megjelenjen egy kizárólag szakcikkeket megjelentető különszám. Bár az előkészületek során akadtak komoly nehézségek, végül egy kivételével az összes szakterületről érkezett cikk, ezért ezúton is köszönöm Szakács Dávid tudományos biztos áldozatos szervezőmunkáját!

A szerkesztőség egy új taggal, Ádám Johannával bővült, aki tudósításokat, interjúkat fog készíteni, az első cikke a 44. félévfolyam 1. számában már meg is jelent.

A 44. félévfolyamot két új rovatvezetővel kezdtük meg, Ács Veronika tanulmányi kötelezettségei miatt lemondott a Cooltér rovat vezetéséről, helyét Kőnig Rita vette át; én pedig nem csupán a főszerkesztőségről, hanem a Lágymányosi Portrék rovat vezetéséről is lemondtam, helyem Mészáros Máté vette át.

**Főszerkesztőváltás**

Mint azt már tudjátok, aktív hallgatói jogviszonyom megszűnése miatt lemondtam a főszerkesztői tisztségről. A félreértések elkerülése végett jelezném, hogy nem a karról, hanem csak a földrajz alapszakról bocsátottak el, környezettan alapszakon továbbra is hallgatója vagyok (igaz, jelenleg passzív hallgatója) az ELTE TTK-nak. A lemondásról még időben, az első szám megjelenését több mint három héttel megelőzően tájékoztattam az ELTE TTK HÖK elnökét és a szerkesztőséget. A főszerkesztőségre Fontanji Andor, Török Balázs és Spiller András jelentkezett; közülük Fontanji Andort választotta főszerkesztőnek az ELTE TTK HÖK február 9-i Küldöttgyűlése.

Az átadás-átvétel rendben megtörtént, az új főszerkesztő február 9-én megkapta a Tétékás Nyúzhoz tartozó jogosultságokat, kontaktokat, az e-mail fiókok és a számítógépek jelszavát, a Déli Hallgatói Iroda kulcsát és az épületek belépőkártyáját, továbbá február 13-án az újság tulajdonát képező társasjátékokat és könyveket. A félévfolyam első számának laptervét még én állítottam össze és a tartalommal kapcsolatos teendőket is én intéztem, a vezetőszerkesztést azonban már Fontanji Andor látta el.

**Időrendi és tematikus bontás**

2011. november 25-26-27. – A Tétékás Nyúz 11. számának szerkesztése

A szerkesztés során nem volt semmilyen fennakadás.

2011. november 28. – Lapindító értekezlet

A 12. szám laptervének megbeszélése, a 13-14. szám tartalmáról ötletelés.

2011. december 2-3-4. – A Tétékás Nyúz 12. számának szerkesztése

A szerkesztést Ács Veronika vezette, akinek ez volt az első vezetőszerkesztése. Mivel azon a hétvégén tördelőként dolgoztam, mindenben Vera segítségére voltam. A szerkesztés során nem volt semmilyen fennakadás.

2011. december 9-10-11. – A Tétékás Nyúz 13. számának szerkesztése

A szerkesztés során nem volt semmilyen fennakadás.

2011. december 12. – Lapindító értekezlet

A 14. szám laptervének megbeszélése, tájékoztatás a tudományos különszámról és a félévzáró szerkesztőségi találkozóról.

2011. december 16-17-18. – A Tétékás Nyúz 14. (vizsgaidőszaki külön)számának szerkesztése

A szerkesztést Fontanji Andor vezette, akinek ez volt az első vezetőszerkesztése. Telefonon folyamatosan rendelkezésére álltam, a szerkesztés során nem volt semmilyen fennakadás.

2011. december 22. – Félévzáró szerkesztőségi találkozó

A félévfolyam zárásaként egy teázóban kötetlen találkozóra gyűltünk össze.

2012. január 6-7-8. – A Tétékás Nyúz 15. (tudományos külön)számának szerkesztése

A szerkesztés során nem volt semmilyen fennakadás.

2012. február 6. – Lapindító értekezlet

A félévfolyam 1. számának megbeszélése, a 2-3. szám tartalmáról ötletelés, a főszerkesztőjelöltek rövid bemutatkozása.

2012. február 9. – ELTE TTK HÖK rendkívüli Küldöttgyűlés

A rendkívüli Küldöttgyűlés keretében tartott főszerkesztő-választáson részt vettem, mindhárom jelölthöz kérdéseket intéztem.

Az új főszerkesztővel a megválasztása óta napi kapcsolatban állok, minden felmerülő kérdésben, problémában segítségére vagyok és ez természetesen a későbbiekben is így lesz. A 44. félévfolyam során cikkeimmel és szerkesztői munkámmal továbbra is közreműködöm a Tétékás Nyúznál.

Köszönöm, hogy elolvastad.

Gansperger Gábor

Budapest, 2012. február 19.

Főszerkesztői beszámoló

Fontanji Andor

2012. február 9. – 2012. február 19.

**Általános tájékoztatás:**

 Főszerkesztővé választásom óta sajnos még nem sikerült minden olyan ígéretet megvalósítanom, amelyeket pályázatomban fölvetettem, mindenesetre mégis úgy érzem, hogy a röpke egy hét, amelyet ebben a tisztségemben tölthettem, sikeres volt.

 Az első ilyen napom alkalmával nem csak a félév első megjelenő *Tétékás Nyúz*ának vezetőszerkesztői munkálatait kellett ellátnom, de a folyamatban levő levelezéseket is folytatnom kellett, valamint a váltásról is tájékoztatnom kellett az illetékeseket. Mindenesetre úgy gondolom, hogy ezeket a feladatokat sikeresen megoldottam, így probléma nélkül zajlott le a hétvégi munkánk.

 A következő hét hétköznapjai a soron következő lapszám összeállításával teltek el, de mindezeken kívül részt tudtam venni még az aktuális hétfői Választmányon, továbbá az immáron keddre áthelyezett Lapindítót is meg tudtam tartani, amelyen a következő szám cikkeiről beszélgettünk, valamint a kisebb változtatási elképzeléseimet ecseteltem.

 Ugyan erre még nem volt érkezésem, de megkezdtem a *Nyúz* elektronikus formába történő átvételét. Az első szám immáron digitális formában is elérhető a honlapról, és terveim szerint a következő számokkal sem lesz ez másként.

 Az első szám minden gond nélkül megérkezett az adott hét szerdáján, és már azon a napon megtörtént a címkézés, valamint a postára adás is. Péntekre tulajdonképpen már csak néhány tucat példány maradt a birtokunkban, a többi – köszönhetően annak, hogy valamennyi nap gondoskodtam az épületeken belüli utánpótlásról – elfogyott.

 Mindezek mellett ezen a hétvégén megkezdtük a legfrissebb szám összeállítását, amely jelen pillanatban már csak a nyomdába történő továbbításra vár, a munkálatok pedig rendben lezajlottak, és még az előző szám jutalomkeretének benyújtására is volt alkalmam.

 Összességében úgy érzem, sikeres hetet tudhatok magam mögött, és remélem, hogy ezzel az elkövetkezőkben sem lesz probléma.

**Időrendi és tematikus bontás:**

2012. február 9. A Rendkívüli Küldöttgyűlés ezen a napon választott főszerkesztővé, még aznap elkezdtem a *Nyúz* teljes apparátusának átvételét, amely gond nélkül megtörtént.

2012. február 10-12. A *Nyúz* 44. félévfolyamának 1. számának munkálatai rendben lezajlottak, jómagam voltam a vezetőszerkesztő.

2012. február 13. A nyomdába történő továbbítás után részt tudtam venni a soron következő Választmányon, később pedig az előző főszerkesztőtől átvettem a szerkesztőség ajándékkönyveit és társasjátékait.

2012. február 14. Megtartottam a lapindítót, amelyen összeállítottuk a következő szám tartalmát.

2012. február 15. Miután az újságok megérkeztek a nyomdából, másodmagammal megejtettük a címkézést és a postára adást.

2012. február 16. Megkezdtem a honlap átvételét, lehetőségeimhez mérten feltöltöttem az aktuális számot.

2012. február 17-19. Összeállítottuk a soron következő lapszámot, amellyel kapcsolatban nem merültek fel problémák.

Fontanji Andor

Budapest, 2012. február 19.